Document ID: 31998R1449

Uredba Komisije (ES) št. 1449/98
z dne 7. julija 1998
o podrobnih pravilih za uporabo Uredbe Sveta (EGS) št. 2847/93 v zvezi s poročili o ribolovnem naporu
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike [1], kakor je bila nazadnje spremenjena z Uredbo (ES) št. 2635/97 [2] in zlasti člena 19b(4) Uredbe,
ker mora Komisija na podlagi člena 19b(4) Uredbe (EGS) št. 2847/93 opredeliti v skladu s postopkom iz člena 36, določbe o vsebini poročila, znanega kot "poročilo o ribolovnem naporu", ki ga posredujejo kapitani ribiških plovil Skupnosti ali njihovi zastopniki;
ker je vsebina poročil o naporu odvisna od tega, ali ribiško plovilo Skupnosti vstopi v ribolovno območje in/ali izstopi iz ribolovnega območja, določenega v členu 19a(1) Uredbe (EGS) št. 2847/93, vključno s prihodom v pristanišče ali izstopom iz pristanišča, ki se nahaja znotraj takega ribolovnega območja;
ker je treba zagotoviti, da se ob prenosu poročila o ribolovnem naporu po sistemu SSP sporočijo nekatere informacije;
ker je treba določiti obrazec za prenos poročil o ribolovnem naporu prek sistema SSP;
ker so ukrepi, predvideni v tej uredbi, v skladu z mnenjem Upravljalnega odbora za ribištvo in ribogojstvo,
SPREJELA NASLEDNJO UREDBO:
Člen 1
Ta uredba določa podrobna pravila za pripravo "poročila o ribolovnem naporu", ki ga morajo v skladu s členoma 19b in 19c Uredbe (EGS) št. 2847/93 posredovati kapitani ribiških plovil Skupnosti ali njihovi zastopniki, ki nameravajo ribariti ali so ribarili na določenem območju.
Člen 2
Za namene te uredbe v poročilu o ribolovnem naporu velja naslednje:
- zemljepisni položaj plovila se izrazi v stopinjah in minutah zemljepisne širine in zemljepisne dolžine,
- območje je območje, kakor določeno v Prilogi I k Uredbi Sveta št. 685/95 [3], in se izrazi z uporabo kod za področja napora, določenih v Prilogi VIa k Uredbi Komisije (EGS) št. 2807/83 [4] o podrobnih pravilih za beleženje informacij o ulovu rib držav članic,
- čas se izrazi kot svetovni čas (UTC),
- kadar se ulov, ki se hrani na krovu, navede po vrstah, se za pridnene vrste, za katere sta določena celotni dovoljeni ulov ter kvota in katere je treba v skladu s členom 6 Uredbe (EGS) št. 2847/93 zabeležiti v ladijski dnevnik, se sporočijo podatki posamezno v kilogramih žive teže; za vse druge vrste, ki se hranijo na krovu, se sporočijo podatki skupaj v kilogramih žive teže; sporočene količine so skupne količine vsake vrste, hranjene na krovu v času posredovanja poročila o ribolovnem naporu,
- vrste, o katerih se poroča, so označene s kodo FAO, ki je navedena v ladijskem dnevniku.
Člen 3
1. Poročilo o ribolovnem naporu, ki se pošlje nemudoma pred vstopom v območje ali pred izhodom iz pristanišča, vsebuje naslednje informacije:
- naslov "POROČILO O RIBOLOVNEM NAPORU - VSTOP",
- ime, zunanjo identifikacijo in mednarodni radijski pozivni signal plovila,
- ime kapitana plovila,
- zemljepisni položaj plovila, na katerega se nanaša poročilo,
- območje, v katerega bo plovilo vstopilo,
- pričakovani datum in čas vstopa plovila v to območje,
- na krovu hranjen ulov po vrstah, le v primeru vstopa v to območje,
- če je ustrezno, ime pristanišča, iz katerega bo plovilo izplulo.
2. Poročilo o ribolovnem naporu, ki se pošlje tik pred izhodom iz območja ali pred prihodom v pristanišče, vsebuje naslednje informacije:
- naslov "POROČILO O RIBOLOVNEM NAPORU - IZHOD",
- ime, zunanjo identifikacijo in mednarodni radijski pozivni signal plovila,
- ime kapitana plovila,
- zemljepisni položaj plovila, na katerega se nanaša poročilo,
- območje, ki ga bo plovilo zapustilo,
- pričakovani datum in čas izhoda iz tega območja,
- na krovu hranjen ulov po vrstah, le v primeru izhoda iz tega območja,
- če je ustrezno, ime pristanišča, v katerega bo plovilo vstopilo.
3. V primeru vstopa v pristanišče se lahko podatki iz odstavka 2 dodajo obvestilom iz člena 7 Uredbe (EGS) št. 2847/93.
4. Ne glede na odstavka 1 in 2 se poročilo o ribolovnem naporu, ki se pošlje tik pred izhodom iz območja in poročilo o ribolovnem naporu, ki se pošlje tik pred vstopom v sosednje območje, združi v enotno poročilo o ribolovnem naporu, ki vsebuje naslednje informacije:
- naslov "POROČILO O RIBOLOVNEM NAPORU - VSTOP",
- ime, zunanjo identifikacijo in mednarodni radijski pozivni signal plovila,
- ime kapitana plovila,
- zemljepisni položaj plovila, na katerega se nanaša poročilo,
- sosednje območje, v katerega bo plovilo vstopilo,
- pričakovani datum in čas vstopa plovila v to območje,
- na krovu hranjen ulov po vrstah.
Člen 4
1. Če plovilo, ki opravlja ribolov tudi izven območja, in v roku 24 ur več kot enkrat prečka linijo, ki ločuje območja, vendar ostane v razmejeni coni petih milj na vsaki strani linije med območji, poročilo o ribolovnem naporu, ki se pošlje tik pred prvim vstopom v območje in poročilo o ribolovnem naporu, ki se pošlje tik pred zadnjim izhodom iz območja v teh 24-ih urah, vsebuje naslednje podatke:
- naslov "POROČILO O RIBOLOVNEM NAPORU - RIBOLOV IZVEN OBMOČJA",
- ime, zunanjo identifikacijo in mednarodni radijski pozivni signal plovila,
- ime kapitana plovila,
- zemljepisni položaj plovila, na katerega se nanaša poročilo,
- območje, ki ga bo plovilo zapustilo,
- pričakovani datum in čas izhoda iz tega območja,
- sosednje območje ali območja, v katera bo plovilo vstopilo,
- na krovu hranjen ulov po vrstah.
2. Če se ribolov izven območja opravlja več kot 24 ur, se na krovu hranjen ulov sporoči le takoj pred prvim vstopom v območje in takoj pred zadnjim izhodom iz območja.
Člen 5
1. Če ribiško plovilo Skupnosti na morju preživi manj kot 72 ur, vendar v tem času opravlja ribolovno aktivnost v vodah pod suverenostjo ali pristojnostjo države članice ali držav članic, ki ni pod zastavo države članice, poročilo o ribolovnem naporu, ki se pošlje pred odhodom, vsebuje naslednje podatke:
- naslov "ENKRATNO POROČILO O RIBOLOVNEM NAPORU",
- ime, zunanjo identifikacijo in mednarodni radijski pozivni signal plovila,
- ime kapitana plovila,
- zemljepisni položaj plovila, na katerega se nanaša poročilo,
- območje, v katerega bo plovilo vstopilo,
- pričakovani datum in čas vstopa v to območje,
- po potrebi sosednja območja, v katera bo plovilo vstopilo,
- območje, ki ga bo plovilo zapustilo,
- pričakovani datum in čas izhoda iz tega območja,
- na krovu hranjen ulov po vrstah v času odhoda.
2. Če pride do sprememb podanih podatkov, jih kapitan ribiškega plovila ali njegovi zastopniki nemudoma sporočijo pristojnim organom.
Člen 6
Kapitani ribiških plovil Skupnosti ali njihovi zastopniki, ki poročilo o ribolovnem naporu posredujejo prek sistema SSP v skladu s členom 5 Uredbe Komisije št. 1489/97 [5], sporočijo tik pred vstopom v območje in/ali izhodom iz območja naslednje podatke:
- registrsko številko plovila,
- čas in datum pošiljanja poročila o ribolovnem naporu,
- ime kapitana plovila,
- na krovu hranjen ulov po vrstah.
Obrazec za pošiljanje poročil obalni državi članici prek sistema SSP je določen v Prilogi.
Člen 7
Ta uredba začne veljati dan po objavi v Uradnem listu Evropskih skupnosti.
Uporablja se od 1. julija 1998.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. julija 1998

Labels: 12
6